《谈禅》
宋代·赵汝燧

禅僧晚相投，貌古似落魄。说性说虚空，彫心苦摸索。

千百则公案，信口无一错。有蝉隔窗鸣，与僧恣酬酢。

僧喝蝉不知，僧怒蝉不觉。蝉厌忽飞去，僧语无处著。

呼儿掩柴扉，请僧自行脚。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。